Diari Oficial de la Generalitat Valenciana


Sumari del DOGV 2363, del 10-10-1994 (1994/832599)

ORDRE de 21 de setembre de 1994, del conseller d'Indústria, Comerç i Turisme, per la qual es desenvolupa el decret 160/1994, de 29 de juliol, de creació de l'Escola Oficial de Turisme de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/09/21/(1)/dof/vci/html**

### Dades del document

Número de DOGV
:   2363

Data del DOGV
:   10-10-1994

Secció del DOGV
:   DISPOSICIONS GENERALS

Número del document
:   1994/832599


Data del document
:   21-09-1994

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

ORDRE de 21 de setembre de 1994, del conseller d'Indústria, Comerç i Turisme, per la qual es desenvolupa el decret 160/1994, de 29 de juliol, de creació de l'Escola Oficial de Turisme de la Generalitat Valenciana. [94/6598]  
Pel Decret 160/1994, de 29 de juliol, del Consell de la Generalitat Valenciana, es crea l'Escola Oficial de Turisme de la Generalitat Valenciana dependent de la Conselleria d'Indústria, Comerç i Turisme a través de l'Institut Turístic Valencià (ITVA), i s'estableix en el seu article 5é. que les seues activitats podran desenvolupar-se per mitjà dels oportuns instruments de col·laboració per altres administracions, organismes o entitats que disposen dels mitjans tècnics idonis i recursos humans adequats per al seu desenvolupament, després de l'acord previ de la Conselleria d'Indústria, Comerç i Turisme.  
D'acord amb això, s'ha considerat oportú i coherent donada la importància del sector turístic a la província d'Alacant i la naturalesa i rang de diplomatura universitària del títol de Tècnic d'Empreses i Activitats Turístiques, que siga la Universitat d'Alacant l'entitat que assumisca les activitats acadèmiques de l'Escola Oficial de Turisme de la Generalitat Valenciana. Amb aquesta finalitat, la Junta de Govern de l'esmentada universitat ha acordat acceptar que la docència d'aquesta escola s'adscriga a la dita Universitat, per tal que es puguen impartir estudis oficials de tècnic d'Empreses i Activitats Turístiques durant el curs 1994-95 i següents.  
Per tot això, i en virtut del que s'estableix en la disposició final primera del Decret 160/1994, de 29 de juliol, pel qual es crea l'Escola Oficial de Turisme de la Generalitat Valenciana  
ORDENE:  
Article primer  
Les activitats acadèmiques i la gestió administrativa de l'Escola Oficial de Turisme de la Generalitat Valenciana seran desenvolupades per la Universitat d'Alacant.  
Article segon  
El director i el secretari de l'Escola Oficial de Turisme de la Generalitat Valenciana seran nomenats pel president de l'ITVA, a proposta de la Universitat d'Alacant.  
Article tercer  
La convocatòria d'exàmens d'ingrés, de proves d'avaluació final, de cursos d'especialització, i altres qüestions relacionades amb els ensenyaments que s'han d'impartir, correspondran a la Direcció de l'Escola, la qual podrà així mateix determinar el nombre màxim d'alumnes que es podrà admetre cada curs.  
Article quart  
L'escola Oficial de Turisme de la Generalitat Valenciana exercirà la tutela i el control acadèmic de tots els centres no estatals hi adscrits, que estiguen establerts al territori de la Comunitat Valenciana.  
Article cinqué  
A l'ITVA li correspondrà l'exercici de les funcions d'alta inspecció de l'escola i podrà determinar-ne les directrius i fixar-li les instruccions d'actuació.  
Així mateix, li correspondrà l'exercici de les relacions amb la Conselleria d'Educació i Ciència, en especial en matèria d'autorització de Centres no estatals adscrits.  
Article sisé  
L'ITVA formalitzarà amb la Universitat d'Alacant el corresponent conveni de col·laboració en el qual s'articularan els extrems derivats del que es disposa en l'article primer.  
DISPOSICIONS FINALS  
Primera  
L'Escola Oficial de Turisme de la Generalitat Valenciana començarà a prestar activitats acadèmiques el curs 1994-95, en el qual s'impartirà el primer curs dels que integren el Pla d'estudis d'ensenyaments Turístics Especialitzats.  
Segona  
Aquesta ordre entrarà en vigor el dia que es publique en el Diari Oficial de la Generalitat Valenciana.  
València, 21 de setembre de 1994.- El conseller d'Indústria, Comerç i Turisme: Martín Sevilla Jiménez.


Còpia Permalink ELI